**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2016. november 29-én. (kedden) de.10.00 órakor megtartott nyílt ülésen.

**Jelen vannak:** Valyon László FIDESZ-KDNP polgármester

Ábelovszki Csaba alpolgármester

Tar Zoltán képviselő

Pétervári István képviselő

Gulyás Benedek képviselő

**Meghívottak:** Dr. Varga Attila jegyző

Dr. Kerekes Tibor aljegyző

Szalai Katalin jkv.

**Valyon László FIDESZ-KDNP polgármester**

Köszönti az ülés résztvevőit, bejelentette, hogy az ülés határozatképességét. Az ülést megnyitja. Javasolja a meghívón feltüntetett napirendi pontok megtárgyalását. A képviselők ezt a javaslatot egyhangúan elfogadták.

**NAPIRENDI PONTOK**

**1. Az egészségügyi alapellátási körzetek megállapításáról szóló rendelet megtárgyalása**

**2. A helyi építési szabályzatról szóló rendelet módosításának megtárgyalása.**

**3. Kérdések, interpellációk**

**Napirendi pontok tárgyalása**

**1. napirendi pont:**

**Az egészségügyi alapellátási körzetek megállapításáról szóló rendelet megtárgyalása**

**Valyon László** **FIDESZ-KDNP polgármester**

Megkérném a jegyző Urat, hogy az első napirendi ponttal kapcsolatban tájékoztassa a jelenlévőket.

**Dr. Varga Attila jegyző**

Az orvosi körzet rendelet 2002-es volt, a törvényességi főosztály jelzése szerint minden önkormányzatra vonatkozóan le kell bontani. Elküldtem a Nemzeti Egészségfejlesztési Intézetnek, ahonnan visszajeleztek, hogy minden rendben van. Annyival egészült ki a régi rendelet, hogy a védőnői körzetnél nem volt külön és az ügyeleti ellátást kellett belevenni illetve hogyan van ellátva a fogorvosi ügyelet.

Van-e valakinek kérdése.

**Valyon László** **FIDESZ-KDNP polgármester**

A fogorvosi ügyelettel mi a helyzet?

**Dr. Varga Attila jegyző**

Nincs fogorvosi ügyelet, sőt Egerben sincs. Csakis kizárólag hétvégén van Egerben sürgősségi ellátás. A hétköznapi ügyeletet megszüntették.

A házi orvosotokkal kapcsolatban meg van hosszabbítva vele a szerződése, jövő év december 1-éig. Egyelőre nem találtunk senkit, aki a körzetet elvigye.

**Valyon László** **FIDESZ-KDNP polgármester**

A múlt héten volt pont egy eset, hogy egy idős néni rosszul lett délelőtt fél 11-kor nem volt orvos. A mentőszolgálat az kijött igaz azonnal, de orvos nem volt. A mentősök nem tudtak rajta segíteni.

**Dr. Varga Attila jegyző**

Tudok a dologról. Lénártné Marika volt bent, jelezte.

A mentőknél sincs orvos sajnos. Tudjuk, hogy ez probléma. Másik probléma a gyermekorvos. Ott is csak helyettesítő van, egy idős gyermekorvos, aki 80 év felett van. Ott is mi lesz, ha az is lebetegszik, nem tudom?

**Valyon László** **FIDESZ-KDNP polgármester**

Van-e valakinek hozzászólása, kérdése?

Mivel nem volt megkérte a jelenlévő képviselőket, hogy fogadják el az egészségügyi alapellátási körzetek megállapításáról szóló rendeletet.

A jelenlévő képviselők egyhangúlag kézfelnyújtással megszavazták az egészségügyi alapellátási körzetek megállapításáról szóló rendeletet.

**Ivád Község Önkormányzat Képviselőtestületének**

**7/2016. (XI.30.) önkormányzati rendelete**

**az egészségügyi alapellátási körzetek megállapításáról**

Ivád Község Önkormányzat Képviselőtestülete az egészségügyi alapellátásról szóló 2015. évi CXXIII. törvény 6. § (1) bekezdésben kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontjában és az egészségügyi alapellátásról szóló 2015. évi CXXIII. törvény 5. § (1) bekezdésben meghatározott feladatkörében eljárva továbbá az az egészségügyi alapellátásról szóló 2015. évi CXXIII. törvény 6. § (2) bekezdésben biztosított véleményezési jogkörében eljáró alapellátásért felelős országos módszertani intézet véleményére figyelemmel a következőket rendeli el:

**Rendelet hatálya**

**1. §**

A rendelet hatálya kiterjed Ivád község közigazgatási területén ellátási kötelezettséggel működő háziorvosi körzetre, házi gyermekorvosi körzetre, fogorvosi körzetre, védőnői ellátás körzetére, illetve az alapellátáshoz kapcsolódó ügyeleti ellátásra, valamint az iskola-egészségügyi ellátásra.

**Az alapellátás körzetei**

**2. §**

(1) Ivád Község Önkormányzata (a továbbiakban: Önkormányzat) a háziorvosi ellátásról – területi ellátási kötelezettséggel – egy háziorvosi körzet (II. háziorvosi körzet) kialakításával gondoskodik.

(2) Ivád község teljes közigazgatási területe egy háziorvosi körzetet alkot.

(3) A háziorvosi körzet székhelye: 3250 Pétervására, Szabadság tér 28.

Telephelye: 3248 Ivád, Dózsa Gy. út 2.

**3. §**

(1) Az Önkormányzat a házi gyermekorvosi ellátásról - területi ellátási kötelezettséggel - egy házi gyermekorvosi körzet kialakításával gondoskodik.

(2) Ivád község teljes közigazgatási területe egy házi gyermekorvosi körzetet alkot.

(3) A házi gyermekorvosi körzet székhelye: 3250 Pétervására, Szabadság tér 28.

Telephelye: 3248 Ivád, Dózsa Gy. út 2.

**4. §**

(1) Az Önkormányzat a fogorvosi ellátásról - területi ellátási kötelezettséggel – egy fogorvosi körzet (II. fogorvosi körzet) kialakításával gondoskodik.

(2) Ivád község teljes közigazgatási területe egy fogorvosi körzetet alkot.

(3) A fogorvosi körzet székhelye: 3250 Pétervására, Szabadság tér 28.

**5. §**

(1) Az Önkormányzat a védőnői ellátásról - területi ellátási kötelezettséggel – egy védőnői körzet (II. védőnői körzet) kialakításával gondoskodik.

(2) Ivád község teljes közigazgatási területe egy védőnői körzetet alkot.

(3) A védőnői körzet székhelye: 3250 Pétervására, Szabadság tér 28.

**6. §**

(1) Az Önkormányzat az iskola-egészségügyi ellátást - területi ellátási kötelezettséggel - egy házi gyermekorvos, kettő védőnő, és kettő fogorvos közreműködésével biztosítja.

(2) Az iskola-egészségügyi ellátásban részesülő iskolák és óvodák (együtt: oktatási intézmények) felsorolását az 1. melléklet tartalmazza.

**Az alapellátáshoz kapcsolódó háziorvosi,**

**házi gyermekorvosi és fogorvosi ügyeleti ellátás körzetei**

**7. §**

(1) Az alapellátáshoz kapcsolódó orvosi ügyeleti ellátást az Önkormányzat a Pétervására és Környéke Központi Orvosi Ügyeleti Társulás útján látja el.

(2) Az orvosi ügyelet székhelye: 3250 Pétervására, Szabadság tér 29.

(3) Az alapellátáshoz kapcsolódó fogorvosi sürgősségi ügyeleti ellátás hétvégén 8-14 óráig.

(4) A fogorvosi sürgősségi ügyelet székhelye: 3300 Eger, Klapka Gy. u. 1.

**Záró rendelkezések**

**8. §**

(1) Ez a rendelet a kihirdetését követő napon lép hatályba.

(2) Hatályát veszti a háziorvosi körzet megállapításáról szóló Pétervására város, Erdőkövesd, Váraszó, Ivád, Kisfüzes községek Társult Képviselőtestülete, Istenmezeje Község Önkormányzat Képviselőtestületének 1/2002. (III.25.) számú együttes rendelete.

Ivád, 2016. november 29.

**Valyon László Dr. Varga Attila**

**FIDESZ-KDNP jegyző**

**polgármester**

|  |  |
| --- | --- |
|  |  |

**1. melléklet a 7/2016. (XI.30.) önkormányzati rendelethez**

**Iskola-egészségügyi ellátásban részesülő oktatási intézmények**

a) Pétervásárai Tamási Áron Általános Iskola 3250 Pétervására, Szabadság tér 12.

b) FM ASzK Pétervásárai Mezőgazdasági Szakképző Iskola és Kollégium 3250 Pétervására, Keglevich út 19.

c) Pétervásárai Támási Áron Általános Iskola Erdőkövesdi Tagiskolája 3252 Erdőkövesd, Petőfi út 2.

d) Pétervásárai Napköziotthonos Óvoda 3250 Pétervására, Kossuth út 1.

e) Pétervásárai Napköziotthonos Óvoda Váraszói Tagóvodája 3254 Váraszó, II. Rákóczi F. út 1.

f) Erdőkövesdi Napköziotthonos Óvoda 3252 Erdőkövesd, Petőfi út 2.

g) Ivádi Napköziotthonos Óvoda 3248 Ivád, Dózsa Gy. út 1-3.

**Valyon László** **FIDESZ-KDNP polgármester**

Térjünk át a második napirendi pontra,a helyi építési szabályzatról szóló rendelet módosításának megtárgyalása.

**2. napirendi pont**

**A helyi építési szabályzatról szóló rendelet módosításának megtárgyalása.**

**Valyon László** **FIDESZ-KDNP polgármester**

Megkérte Dr. Varga Attila jegyzőt, hogy tájékoztassa a képviselőket, a rendelet módosítás okáról.

**Dr. Varga Attila jegyző**

A Törvényességi Osztály jeleztek felénk, hogy vannak olyan szabályozások a rendeletben, amit újabb jogszabályok már leszabályozzák.

Aztán sok jogszabály változott, ezeknek a jogszabályi hivatkozását átírtam. December 30-ig kell visszajelezni, hogy a módosítások megtörténtek-e. 2018. december 31-ig új helyi építési szabályzatot, illetve új helyi építési rendeletet kell készíteni. Ehhez majd település rendezési szakértők is kellenek. Valószínű lesz rá forrás, mert az önkormányzatokat ez nagyon megterhelné.

**Valyon László** **FIDESZ-KDNP polgármester**

Valakinek ezzel kapcsolatban van-e kérdése, hozzászólása?

Mivel nem volt Valyon László megkérte a képviselő testületi tagokat, hogy szavazzák meg a helyi építési szabályzatról szóló rendelet módosítását.

A jelenlévő képviselők kézfelnyújtással egyhangúlag megszavazták a helyi építési szabályzatról szóló rendelet módosítását.

**Ivád Község Önkormányzat Képviselő-testületének**

**8/2016. (XI.30.) számú önkormányzati rendelete**

**a helyi építési szabályzatról szóló**

**6/2003. (II.12.) önkormányzati rendeletének módosításáról**

Ivád Község Önkormányzatának Képviselőtestülete a Magyarország helyi önkormányzatairól szóló 2011. évi CLXXXIX. törvény 42. § 1. pontjában, illetve az épített környezet alakításáról és védelméről szóló 1997. évi LXXVIII. törvény 6. § (1) bekezdésében kapott felhatalmazás alapján, a Mötv. 13. § (1) bekezdés 1. pontjában meghatározott feladatkörében eljárva a következőket rendeli el:

**1. §**

Ivád Község Önkormányzat Képviselő-testülete a helyi építési szabályzatról szóló 6/2003. (II.12.) önkormányzati rendelet (a továbbiakban: R.) 7. § (1) bekezdése helyébe a következő rendelkezés lép:

„(1) E rendelet hatálya alá eső területen az engedélyköteles építési munkák körét az építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló 312/2012. (XI. 8.) Korm. rendelet határozza meg.”

**2. §**

A R. 17. § (7) bekezdése helyébe a következő rendelkezés lép:

„E rendelet szabályainak alkalmazása során figyelembe kell venni az erdőről, az erdő védelméről és az erdőgazdálkodásról szóló 2009. évi XXXVII. törvény (a továbbiakban: Evt.) rendelkezéseit is.”

**3. §**

A R. 18. § (2) bekezdés cd) pontja helyébe a következő rendelkezés lép:

„cd) Az Etv. 77. § d) pontja szerinti létesítmények, termékvezetékek és műtárgyai.”

**4. §**

A R. 24. § (1) bekezdése helyébe a következő rendelkezés lép:

„(1) A telekalakítás szabályait az épített környezet alakításáról és védelméről szóló 1997. évi LXXVIII. törvény 23. §-a tartalmazza.”

**5. §**

A R. 25. §-a helyébe a következő rendelkezés lép:

„25. §

(1) A levegő védelmének részletes előírásait a levegő védelméről szóló 306/2010. (XII. 23.) Korm. rendelet szabályozza.

(2) A zaj- és rezgés elleni védelem során a zaj- és rezgésterhelési határértékeket a környezeti zaj- és rezgésterhelési határértékek megállapításáról szóló 27/2008. (XII. 3.) KvVM-EüM együttes rendelet határozza meg.

(3) A helyi vízvédelem során a vízgazdálkodásról szóló 1995. évi LVII. törvény, és a vízbázisok, a távlati vízbázisok, valamint az ivóvízellátást szolgáló vízilétesítmények védelméről 123/1997. (VII. 18.) Korm. rendelet előírásait kell betartani.

(4) A hulladékgazdálkodás részletes szabályait a hulladékról szóló 2012. évi CLXXXV. törvény határozza meg.”

**6. §**

Hatályát veszti a R. 6. § (1)-(3), és (5) bekezdései, a 7. § (2) bekezdése, a 9. § (3) bekezdés d) pontja, a 10. § (6) bekezdése, a 12. § (6) bekezdése, a 14. § (4) bekezdése, a 16. § (5) bekezdése, a 24. § (2) bekezdése, a 26. §-a, és a 27. § (3) bekezdése.

**7. §**

Ez a rendelet a 2016. december 1-jén lép hatályba.

Ivád, 2016. november 29.

**Valyon László Dr. Varga Attila**

**FIDESZ-KDNP jegyző**

**polgármester**

**Valyon László** **FIDESZ-KDNP polgármester**

Térjünk át a harmadik napirendi pont az egyebek megtárgyalására.

**3.napirendi pont**

**Kérdések, interpellációk**

**Valyon László** **FIDESZ-KDNP polgármester**

Szeretném a dolgozóinkat megajándékozni karácsonyra, illetve az időseknek is kellene karácsonyi ajándékot adni. Kérném a testületet, hogy határozzon erről.

**Abelovszki Csaba alpolgármester**

Én javasolnám, hogy a polgármester részére is adjunk valami jutalmat, mondjuk 3 havit az egész évi jó gazdálkodásért.

**Valyon László** **FIDESZ-KDNP polgármester**

Valakinek ezzel kapcsolatban van-e kérdése, hozzászólása?

Mivel nem volt Valyon László megkérte a képviselő testületi tagokat, hogy szavazzák meg a határozati javaslatot.

A jelenlévő képviselők kézfelnyújtással egyhangúlag megszavazták a határozati javaslatot.

**Ivád Község Önkormányzat Képviselőtestületének 38/2016.(XI.29.) határozata**

**1.** Ivád Község Önkormányzat Képviselőtestülete (a továbbiakban: Képviselőtestület) a 2016. évben végzett takarékos gazdálkodás elismerésére a falugondnok részére 15.000 Ft-os, a képviselők részére, pedig egyenként 10.000 Ft-os ajándék Erzsébet utalványt, a polgármester részére pedig 3 havi illetményének megfelelő jutalmat ad.

**2.** A Képviselőtestület úgy dönt, hogy karácsonyi ünnepekre tekintettel minden 70 év feletti idős ivádi lakos részére 2.500 Ft-os vásárlási utalványt biztosít. Az ivádi Óvoda dolgozói részére pedig 2.500 Ft értékű ajándékot ad.

**3.** A Képviselőtestület felkéri a polgármestert és a jegyzőt, hogy intézkedjenek a fenti juttatások december hónapban történő kifizetéséről.

Határidő: 2016. december 31.

Felelős: Valyon László polgármester

Dr. Varga Attila jegyző

**Valyon László** **FIDESZ-KDNP polgármester**

Gulyás Benedek képviselő Úr nyílt levelet írt a facebook-on, és a helyi hirdető táblán.

**Abelovszki Csaba alpolgármester**

Nem ismersz minket, nem tudod hol vagyunk. Nem ez a megoldás, hogy nyílt leveleket írsz a testületnek!

**Valyon László** **FIDESZ-KDNP polgármester**

A nyílt levél az egy formátum. Bárkinek ehhez joga és lehetősége van. A temetői rendelettel kapcsolatban hivatalos papír vagy személyes panasz megkeresés nem érkezett a lakosság részéről.

A testület ezt a rendeletet a törvényességnek megfelelően hozta meg és 4 igen szavazattal elfogadta. Gulyás képviselő nemmel szavazott. Úgy gondolom, hogy ez a nyílt levél, nem volt teljesen korrekt a testülettel szemben, annál is inkább, hogy a településen a sírhely megváltás kifizetése nem okozott gondot senkinek sem. A másik, hogy ez a nyílt levél felkorbácsolta a falu hangulatát, mivel a volt polgármester is kapott ezen az alkalmon és olyan rágalmazásokat tett közzé szintén a facebook-on. Itt a testületet különböző szavakkal illette. A képviselő testület munkáját, tudását majdnem hogy a nullával tette egyenlővé. Ez a nyílt levélnek volt köszönhető. A nyílt levélben sok mindent nem mondtál el. Te felelősséggel tartozol a település dolgai iránt. A testület működésével, mivel esküt tettél. A törvényességet ismerned kell, neked is. A sírhely megváltás nem egy új dolog. Én nem találok benne semmi kivetni valót abban, hogy évi 200 Ft hozzájárulást a lakosok részéről a temető fenntartása érdekében. Ez nem az ősök meggyalázása, ez nem sírgyalázás. Pontosan azon vagyunk, hogy a temető megfelelő legyen, méltó legyen a halottak megemlékezéséhez. Sajnos ezt úgy kell megoldani, hogy az anyagi forrásaink szűkösek. A nyílt levélre egy választ írtunk. A sírhely megváltási díjból a temetőt fel tudjuk újítani. Lehet itt hatásvadász írásokat írni, de ez a testület ezt a rendeletet elfogadta, felvállalta. A testület a törvényességnek megfelelően járt el és egy minimális összeget írt ki a sírhely megváltásra. Lehet itt élőláncot alkotni, de ez nem egy kocsmai teraszi téma, ahol az embereket rábeszéled, hogy nem kell. De ha a helyi rendeletet elfogadtuk, azt be kell tartani, nem utólag 6 hónapra rá irkálnak leveleket és bojkottálják az egészet, úgy, hogy egy testület vagyunk. A jegyző Úr kiírta a törvényi hivatkozásokat. Kérem, hogy tájékoztassa a jelenlévőket, hogy a törvény mit ír elő.

**Dr Varga Attila jegyző**

Köszönöm a szót. Te elég korrekt voltál ebből a szempontból. Annyit hozzá tennék, hogy Gulyás Benedek képviselőnek övön aluli volt az ütése, mert engem rágalmazott ezáltal Ivády Gábor. Másik, ha egy képviselőtestület döntést hoz, az egységes döntés és nem kell utána azzal előjönni, hogy én ezt nem szavaztam meg. A képviselőnek kötelessége a képviselőtestületi döntés mögé állni.

Az előzmények: A járási hivatal ellenőrzést végzett minden egyes önkormányzatnál 2015. júliusban a szabályzatokat, rendeleteket átvizsgálta. Hozott egy végzést, hogy szabályozni kell a sírhely megváltási díjakat és a szolgáltatóknál alkalmazandó díjakat. A végzésben leírta, hogy 20 napon belül ennek eleget kell tenni. Erre tekintettel minden önkormányzati testületi ülésre bevittem ezt a rendeletmódosítást. Felhívta arra is a figyelmet, hogy ha ennek nem tesznek eleget, akkor ezirányában közigazgatási pert indít a Kormányhivatal. Magában a törvényben az van, hogy díjat állapít meg, nem az, hogy állapíthat meg, nem feltételes módban van. A megállapított díj összege a környező önkormányzatokhoz mérten is elég alacsony. A környező településeken is mindenhol több a sírhely megváltás díja. Én úgy gondolom, hogy Ivádon az évi 200 Ft méltányos összeg. Ez nem volt eddig probléma se Pétervásárán, sem a többi településen. Az önkormányzat azt az összeget kapja meg támogatásként, amit előző évben a temetőre költött. Így, ha Ivád többet tud rá költeni, akkor az állami támogatás is több lesz a következő évben. Anyagilag annyira nem áll jól az önkormányzat. Ha halott hűtő tönkre megy, ami kb. 900 ezer forint, vagy ha urna falat szeretne építeni az önkormányzat, azt nem tudná finanszírozni.

Ezt tudja Ivády Gábor is. Én úgy gondolom, hogy a képviselő testület törvényesen járt el, kötelezően járt el és méltányosan is. Nekem kötelességem volt beterjeszteni a rendelet módosítást. A szolgáltatók is elkérik a temettetőtől a ravatalozó bérleti díját, de eddig az önkormányzat nem tudta érvényesíteni ezt a szolgáltatók felé.

Én személyeskedésbe nem fogok bele menni. De Ivády Gábor ne folytassa az én lejáratásomat. Nem szeretem, ha valaki alap nélkül vádaskodik velem szemben.

**Gulyás Benedek képviselő**

Az, hogy abban az időben, amikor erről a rendeletről döntöttünk, nem tudtam itt lenni. A nyílt levelet azért írtam. De elkértem a képviselő társaim e-mail címét is, hogy e-mailban el tudjam küldeni, a hivatalba is megírtam e-mailban. A nyílt levélre azért volt szükség, mert nem lett minden része végigbeszélve, amikor erről döntés született. Sajnálom, hogy e-mailban nem jutott el hozzád. Ha megkaptam volna az e-mail címeket elküldtem volna a képviselőknek is.

**Abelovszki Csaba alpolgármester**

Minek ide e-mail cím? Megbeszélhetjük szóban is.

**Gulyás Benedek képviselő**

Próbáltam volna erről beszélni a képviselőkkel, de minden alkalommal az volt, hogy ez már el van döntve.

Azt próbáltam leírni, hogy milyen erkölcsi hatása van ennek a sírhely megváltásnak.

Ennek a temetőnek a területét a lakók adták oda az önkormányzatnak, nem kértek ezért pénz.

Nem kívántam provokációba belemenni. Ez nem azt jelenti, hogy mindennel egyetértek Ivády Gáborral.

Úgy tudom, hogy nem merültek fel a rendelet tárgyalásánál az erkölcsi kérdések.

Nem azzal van problémám, hogy rendelet van hozva, de nem maximálja a sírhely megváltás idejét, csak a minimum időt. Az hogy ennek díja legyen semmi nem szabályozza, az összeg lehetne 1 Ft-is akár.

**Dr Varga Attila jegyző**

300 Ft-ba kerül egy számlázás. Az önkormányzatnak ezzel csak kárt okozol, nem bevételt.

**Gulyás Benedek képviselő**

Lehet 1 Ft ennek a díja. De senkinek ne kelljen azon izgulnia, hogy hol van a hozzátartozója, ott fogja-e találni ahol el volt temetve. Erkölcsi kérdés. Az élők támogassák a temető fenntartását, de ne kelljen a sírokért fizetni. Ivády Gábornak meg fogom írni, hogy az Ivádért alapítvány támogassa a temető fenntartását.

Az élők havi 100 Ft-ot az évi 1200 Ft ki tudják fizetni. Ezt támogatom a sírhely megváltással szemben. A nyílt levél pontosan arról szólt, hogy ez nem adó. Nem mindegy, hogy ez az összeg milyen néven kerül a bevételbe.

Azt szeretném kérni a testülettől, hogy gondolják végig a sírhely megváltásnak erkölcsi hátterét. Ezt a rendeletünket módosítsuk, hogy a befizetendő összeg síronként egy forint vagy tíz forint, legyen örökös megváltás és gondolkozzunk el az 1200 Ft-os díj bevezetéséről és hogy milyen címszóval foglalkozzunk vele újra. A falunak vannak képviselői és polgármesterei, ennek az elszegényedő falunak adjuk meg ezt. Nem hiszem, hogy sérülne a testület komolysága ezzel a módosítással és mindent lezáró döntést tudnánk hozni. Ebbe belenyugodnának az emberek. Nem csorbul a testület tekintélye azzal, hogy átgondolja a rendeletet. Nem tudom, hogy Ivády Gábor ebben a helyzetben milyen döntést hozott volna, de most mi döntünk.

Az a kérésem, hogy szavazzunk arról, hogy ezt a rendeletet módosítsuk és a törvény által legalacsonyabb összeget hozzuk és a leghosszabb időre.

A jegyzőkönyvek nincsenek időben kész és nincs időben az Ivád honlapjára kitéve.

**Dr. Varga Attila jegyző**

Kész vannak a jegyzőkönyvek, azok időben el vannak küldve, a feltöltés késik csak.

**Valyon László** **FIDESZ-KDNP polgármester**

Szerintem menjünk sorba, mindenki mondja el a véleményét.

Kezdem én.

Szép monológ volt Benedek. Az életben sok olyan dolog van amit lehet érzelemmel és erkölcsösen csinálni. A sírhely megváltási rendelet ez, de nem csak az erkölcsről szól. Szeretném megkérdezni, hogy nálad volt-e valaki a sírhely megváltás díjának bevezetésével kapcsolatban. Nálam egy írásos megkeresés és személyes panasz sem volt.

Kezdjük az erkölcsösséggel: A temetkezési vállalkozó akkor ezek szerint a legerkölcstelenebb, mert százezreket kér el a mi forintjainkkal szemben.

Nem tudom van-e neked hozzátartozód a temetőben eltemetve, jársz-e a temetőbe? Mert mi mindenkinek a sírja körül levágjuk a fűvet, a halottas ház rendbe lett téve. A temetőben a szemét össze van szedve, rend van.

A sírhely megváltás elkülönítve van kezelve, ezt a pénzt a temető felújítására fogjuk felhasználni.

Annak, hogy havi 100Ft-ot kérsz utána gondoltál? Ki fogja itt havonta azt beszedni, és nyilván tartani?

Én megértem, hogy Te így gondolkozol. De az általunk elfogadott összeg ad egy alapot a temető fenntartásához.

Én nem javaslom a rendelet módosítását.

**Abelovszki Csaba alpolgármester**

Én nem fogok olyan szépen beszélni, mint a polgármester.

Te azt mondtad, hogy havi 100 Ft, számold át, ez több 25 évre, mint a sírhelymegváltás. Hogyan fogjuk ezt beszedni és kezelni?

**Dr Varga Attila jegyző**

Az önkormányzat állami pénzből gazdálkodik, nincs arra lehetősége, hogy a bevételeket elengedje. Lehet támogatni önkéntes alapon az önkormányzatot. Ha azt fogod mondani, hogy havi 100 FT, azt befizeti két ember és a többivel mit csinálsz?? Csinálunk egy nagy fazekat?

**Abelovszki Csaba alpolgármester**

Az Ivády Gáborral folytatott levelezésedben Gábor azt írta, hogy a polgármester és a képviselők miért nem tudják kifizetni? Ő a magasabb fizetéséből és a képviselői fizetéséből miért nem tette rendbe a temetőt, miért nem fizette ki a sírhely díjakat? Te az önkormányzattól kapod a járandóságaidat. Te lemondasz erről? Ha te lemondasz a képviselői díjadról, lemondok én is és szóljunk Ivády Gábonak, hogy szálljon be Ő is, és hárman kifizetjük a sírhely megváltást.

Én nem javaslom a rendelet módosítását.

**Pétervári István képviselő**

Én sokat járok a faluban, de nekem senki nem mondta, hogy nem fizeti ki. Azóta van ez megkavarva, amióta ezt írtátok, hogy ki fizeti vissza ezt a pénzt, ami eddig be lett fizetve.

**Valyon László** **FIDESZ-KDNP polgármester**

Meg lett másítva a nyílt levél hatására ez az ügy. Az élőlánc felállítása és a sírok kihantolása és a tömegsírba helyezés ez már túlzás. Olyan sok az üres sírhely, hogy ezekre nem lesz szükség. Kihantolások sem lesznek.

Ez a nyílt levél egy tisztességtelen dolog volt és a testület tekintélye csorbult.

**Abelovszki Csaba alpolgármester**

Elég provokatív volt. Ráadásul a hivatalban írtad meg a levelet!

**Pétervári István képviselő**

Ez már meg lett szavazva, ezt nem most kellett volna előhozni.

**Dr Varga Attila jegyző**

A leveledet nyugodtan behozhattad volna a testület elé. Ezt itt is meg lehetett volna tárgyalni. Ezzel, hogy az erkölcsi részét firtatod, holott a nyílt levél az, ami nem erkölcsös. Ezzel csak azt érted el, hogy egyrészt magad alatt vágtad a fát, és a testületnek okoztál problémát. Ebből a szempontból ez övön aluli volt, ezt nem így kell lerendezni. A testület hírnevét így helyre kell hozni, amiben szerintem Te nem igen fogsz részt venni.

**Abelovszki Csaba alpolgármester**

Ha majd a befolyt összegből például csinálunk egy urnafalat, akkor ráírjuk, hogy az az, amit Gulyás Benedek nem támogatott.

**Tar Zoltán**

Annak idején a kocsmában megkerestél engem, hogy mit szólok ehhez.

Mondtam, hogy ez nem kocsma téma és majd a megfelelő helyen ezt megbeszéljük.

Most jött el az ideje.

Én úgy gondolom a testület nevében is, hogy hátba támadtál minket. Ezt nem így kellett volna intézni. Ehhez nem volt jogod a nyílt levelet a facebookra feltenni. Valamint név szerint ki lett adva, hogy ki hogyan szavazott név szerint ki lett írva.

Kellemetlenségeket okoztál a testületnek és a jegyzőnek, de még az aljegyző nevét is megemlítetted. Hogy ment ez ki innen??

**Gulyás Benedek képviselő**

Testületi jegyzőkönyv

**Dr Kerekes Tibor aljegyző**

Nagyon tanulságos az a megjegyzés, hogy május óta nincsenek fent a jegyzőkönyvek. De ilyen módon használni és a képviselő testület működését ilyen módon figyelni, az nem túl jó ötlet.

Sok következtetést le lehet vonni a testület döntéseiből. De a törvény nem tudását visszautasítom. Ugyanis a temető rendelet kimondja, hogy a sírhely felett az rendelkezik, aki megváltotta. Régebben ez nem így volt. 2013- ban ez még másképp rendelkezett. Az, hogy Ivády Gábor ezt nem követi nyomon, az az Ő dolga.

A rendelet megalkotása jogilag rendben volt. A rendeletet meghozta a testület, döntés született. Illik tiszteletben tartani a véleményeket, de személyeskedés nem lehet.

A személyes indíttatás, erkölcsi igazságtételt itt nem szabad belevinni. Senki nem jelezte ezt, hogy ez igazságtalan döntés volt. Azt hiszem az emberek tisztában vannak a lehetőségekkel. Amennyiben nem tudja befizetni a sírhely tulajdonosa határidőre a sírhely megváltást, lehet haladékot adni erre. Nem fogja elveszíteni senki a sírhelyet. Van ám olyan, aki a temetési segélyt kér az önkormányzattól, ezek a segélyek ezeknek a költségeknek a kifizetésében is segítenek. Ami befolyik összeg abból tud az önkormányzat gazdálkodni. A létesítmény karbantartására is ezt az összeget használja.

**Gulyás Benedek képviselő:**

Nagyon fontos dolog az, hogy nem kell attól félnie senkinek, hogy kilapátolják a sírból? Le lesz-e ez írva a rendeletbe?

**Dr Varga Attila jegyző**

Abban az esetben kerülhetne erre sor, ha a sírhely nincs és a temető betelt. De nagyon sok ideig nem fog betelni a temető. Ahol telt ház van ott nagyon sok év után számolják fel a sírhelyet, tudok olyat, ahol 60 év után számolták fel a sírhelyet. Ez Ivádon nem lesz.

Amikor a sírhely megváltást befizetik kötünk egy megállapodást. A számítógépes programot is vettünk ebben Ivád is benne van. Ez is Ivádnak 100 ezer forintjába került.

Ebben a programban nyilván tudjuk tartani, hogy a kapcsolatot kivel tudjuk felvenni, ha akár mi baj van a sírral, tudjuk értesíteni a hozzátartozót. Esetleg, ha ledől egy kereszt akkor kit kell értesítsünk.

**Dr Kerekes Tibor aljegyző**

Ha olyan helyzet áll elő, hogy rá kell temetni valakit a sírra, akkor az olcsóbb.

**Gulyás Benedek képviselő**

Tar Zoltánnak kell még válaszolnom:

Jogom van feltennem a facebookra a véleményemet. Mert nem mindig tudom itt elmondani, nem volt lehetőségem erről testületi ülésen beszélni erről.

**Tar Zoltán képviselő**

Egy képviselő kezdeményezhet rendkívüli testületi ülést.

**Gulyás Benedek képviselő**

Van-e lehetőségem arra, hogy a képviselők egyenként válaszoljanak arra a kérdésre, hogy megváltoztassuk-e ezt az elfogadott temetői rendeletet?

**Dr Varga Attila jegyző**

Van rá lehetőség, de ha úgy döntötök, hogy a rendelet meg akarjátok módosítani, akkor azt csak a következő testületi ülésre hozom be. Azért megkérdezem, hogy ha úgy döntötök, hogy igen, akkor mi lenne azzal a pénzzel, ami eddig be lett fizetve?

**Valyon László** **FIDESZ-KDNP polgármester**

Akkor felteszem a kérdést egyenként a jelenlévő képviselőknek, hogy Gulyás Benedek képviselő indítványára a temetői rendeletünket a sírhely megváltásra vonatkozóan megváltoztassuk-e?

A képviselők a polgármester által feltett kérdésre az alábbi választ adták:

Abelovszki Csaba: nem

Gulyás Benedek: igen

Tar Zoltán: nem

Pétervári István: nem

Valyon László: nem

Megállapítom, hogy a képviselők többsége nem kívánja a rendeletet megváltoztatni.

Van egy javaslatom a képviselők felé! A képviselő testületi ülések előtt tarthatunk munkaértekezleteket, a képviselők leírhatják a javaslataikat. Így a testületi ülésekre felkészülten tudnánk jönni. Esetleg, ha rendeletet kell módosítani, azt már a jegyző úr előre meg tudná csináltatni.

**Gulyás Benedek képviselő**

Címszó szerűen felolvasom a 18 pontot amiről beszélni akarok.

-Szentes Laciék házánál lévő vízelvezető árok ügyében történt-e valami intézkedés? Ezt a jegyző úrtól kérdezem.

-A téglaháznál lévő híd rossz, ezt rendbe kell tenni.

-Az útépítő cég mit válaszolt, arra hogy a Patkány völgyi körforgalom épüljön meg és ne a központban legyen a körforgalom?

-Belterületi utak felújítására pályáztunk, de az összes belterületi utakra kell pályázni!

- Hagyományos közmunkában lehet pályázni a belvíz elvezetésre.

-Közpark ügye: a focipálya is külterületnek van bejegyezve. ebben a projektban ami a Leadernél indul, abba indulni kell, a terület összevonásokkal.

-Hosszú távú stratégiát nem láttam még Ivádon, ahol a fejlesztések le vannak írva.

-Szeretném javasolni, hogy Ivád is alkossa meg a díszpolgári címet. Erre 3 személyt javasolnék, Nemeskérit akit a következő falu napra meg is hívhatnánk.

- Testvértelepülés felvételét javasolnám,

- Temetői megvilágítás: nem jó a világítás egyik oszlopon

**Valyon László** **FIDESZ-KDNP polgármester**

A temetőben már ég a lámpa.

**Gulyás Benedek képviselő**

Következő kérdéseknél csak annyit kérek, hogy majd válaszoljatok, mert csak címszavakban mondom el. Ha megkapom a képviselők e-mail címét ezeket megírom.

* Szentes Laciéknál lévő vízelvezetésben történt-e valami? Ez a jegyző Úrhoz szól.
* téglaházi hídnál nem lehet átjárni, autóval nem lehet átjárni. Önkormányzati probléma ez, vagy Katasztrófa védelmi?
* 23-as fő út építése, az új nyomvonal helyét láttuk. Mit válaszoltak arra, hogy Ivádnak a Patkányvölgyi körforgalom jobb lenne, mint a központba tennék a körforgalmat.
* belterületi
* a 103-as és a 104-es villanyoszlopok lámpái nem égnek ez a foci pálya mellett van.
* értéktár ülésen kértem, hogy a PEVIK Ivádi területére kérjünk bejárást, mert ott vannak olyan épületek, amit az értéktárba be szeretnénk venni. A Peviknél lévő magtár teteje beázik ott a szellőzőt kellene bezárni és a probléma megoldódna.
* belterületi utak : pályáztunk 2 útra, de a Hunyadi út kivételével az összes belterületi útra adjuk be a pályázatot
* a közmunkában a belterületi vízelvezetésre is pályázható.
* közpark ügye: a foci pálya is külterületi ingatlan, az a lényeg hogy a Leaderes pályázathoz be vonhatnánk a közpark létrehozásához.
* nem láttam még hosszú távú stratégiát az önkormányzatnak. Kellene egy komplex fejlesztési stratégiát kialakítani.
* javaslom, hogy Ivád is alkossa meg a díszpolgári címet. Első körben javasolnám a Nemeskéri professzort aki azt a következő falu napra meg is kaphatná.
* testvérvárosi kapcsolatot kellene létrehozni az ilyen településekkel, mint Ivád.
* temetői megvilágítás: nem ég egy lámpa, ami benyúl a járda felé.
* a hulladék szállítási szerződésben nem láttam, hogy a 60 literes kukákat is elszállítják. Arról volt szó, hogy úgy lesz módosítva ez a szerződés, hogy a kisebb kukákat is el viszik.
* az Óvoda területén lévő emlékművet körbe kell keríteni. A gyermekek szempontjából baleset veszélyes.
* a testületi jegyzőkönyveket nem látom júliustól a neten. Ugyan annak kellene megjelenni, ami itt elhangzik
* a bosott fari élővíz szennyeződés. A pétervásárai jegyző illetékes ebben, arra kérem, hogy ebben a tekintetben a szükséges lépéseket tegye meg.
* az NFA-s földdel kapcsolatban. Ezzel a földdel nem nagyon tudunk mit csinálni, viszont ott egy több mint egy hektáros föld. Van egy föld darab a pataknak a jobb partja a foci pályától tart a Tüsi házukig. Forgó Béla ezt elcserélné. Felvethető lenne, hogy cseréljünk. Én azt szeretném kérni, hogy a polgármester és a jegyző vegye fel a kapcsolatot a föld területek kapcsán.

**Valyon László** **FIDESZ-KDNP polgármester**

Az NFA-s föl a nyakunkon maradt, mi nem tudjuk művelni, nagyon rossz helyen van. Az NFA-s földet mi nem adhatjuk el, használatba kaptuk. Fenntartási kötelezettségünk van.

**Dr Varga Attila jegyző**

Jövő héten megválaszolok a kérdésekre.

**Gulyás Benedek**

Megkaphatom-e az e-mail címeket a képviselőktől:

A képviselők közül senki nem adta meg az e-mail címét.

**Valyon László** **FIDESZ-KDNP polgármester**

Az volna kérésem, hogy ezt a facebookon való megjegyzéseket hanyagoljuk. Ne beszéljünk felelőtlenül a rendeletekről. A jegyző Úr tájékoztat bárkit a rendeletek értelmezéséről. Mindenkit támadások érnek a facebook-on, ezt el kell kerülni.

A válaszok, válaszokat követnek, aztán eldurvul a helyzet. Mindenkinek itt él a családja, barátai. A faluban nyugalom kell, ne legyen megosztás. Most szintén megosztásra került a falu. Ha ilyeneket teszegetünk ki a facebook-ra, akkor ez még több viszályt hoz.

A Te részedről Benedek is problémát okozhat. Nem kell ebbe a faluba a viszály. Nincs erre szükségünk.

A pályázatok 2017-től indulnak, nekünk erre kell figyelni. össze kell tartanunk.

A szennyvíz beruházást is intézzük. Ezt kell lekommunikálni.

Ne egymást bántsuk, hanem álljunk ki egymásért és dolgozzunk össze, dolgozzunk együtt.

Mindenki vegye komolyan a képviselői munkát!

A képviselők hozzák a falu lakosságának a véleményét. Meg kell kérdezni a lakosság véleményét.

Kicsit el vagyok szomorodva, hogy idáig jutottunk. Ezeket a dolgokat itt kell megbeszélni, közösen. Ne bántsuk egymást!

A testület csak akkor tud jól dolgozni, ha együtt van, ha külön utakon járunk ez nem működik.

Van-e még valakinek kérdése, hozzászólása az elhangzottakkal kapcsolatosan.

Mivel nem volt a nyílt ülést bezárta.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**